संसद के भीतर गूंजी ‘हंसी’ ने राजनीति में हलचल बढ़ा दी है। इसे लेकर राज्यसभा में गुरुवार को कांग्रेस ने हंगामा किया। कांग्रेस का कहना है कि प्रधानमंत्री को इस मामले में माफी मांगनी चाहिए। बुधवार को राज्यसभा में प्रधानमंत्री नरेंद्र मोदी बजट सत्र में राष्ट्रपति के अभिभाषण का जवाब दे रहे थे तभी कांग्रेस की सांसद रेणुका चौधरी हंसने लगीं। उनकी इस हंसी पर प्रधानमंत्री नरेंद्र मोदी के कटाक्ष ने विवाद बढ़ा दिया। मोदी ने तंज कसते हुए कहा कि रामायण सीरियल के बाद उन्हें ऐसी हंसी सुनने का सौभाग्य मिला।